ZRUŠENÉ všeobecne záväzným nariadením č. 11/1996.

Všeobecne záväzné nariadenie
hlavného mesta Slovenskej republiky Bratislavy
č. 2/1991
z 30. októbra 1991
o miestnom poplatku za rekreačný pobyt
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) a f) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov a § 15 zákona Slovenskej národnej rady č. 544/1990 Zb. o miestnych poplatkoch uznieslo sa po prerokovaní s Okresným úradom Bratislava na tomto všobecne záväznom nariadení:

§ 1
(1) Na území hlavného mesta SR Bratislavy (ďalej len „hlavné mesto“) ako mieste sústredeného cestovného ruchu sa vyberá miestny poplatok za rekreačný pobyt (ďalej len „poplatok“).
(2) Poplatok má celomestský charakter a je príjmom rozpočtu hlavného mesta.

§ 2
(1) Poplatok platí fyzická osoba, ktorá sa prechodne zdržuje za účelom rekreácie v hlavnom meste a ubytuje sa v zariadení poskytujúcom služby prechodného ubytovania vrátane v súkromí, poskytovanom za odplatu.
(2) Poplatok neplatí:
a)	nevidomá osoba, bezvládna osoba a držiteľ preukazu ZŤP/S (zdravotne ťažko postihnutý so sprievodcom) a ich sprievodcovia,
b)	vlastník objektu na individuálnu rekreáciu nachádzajúceho sa v hlavnom meste, jeho manželka (manžel), príbuzný v priamom rade, súrodenec a manžel (manželka) týchto osôb a ich deti,
c)	osoba do 18 rokov veku a osoba poberajúca starobný dôchodok,
d)	príbuzný v priamom rade a súrodenec ubytovateľa alebo jeho manželky (manžela) a manželia týchto osôb a ich deti,
e)	osoba do 35 rokov, ktorá sa v rámci mládežníckej turistiky v mesiaci júl a august ubytuje vo vysokoškolských alebo stredoškolských internátoch.

§ 3
Sadzba poplatku je u štátnych občanov Českej a Slovenskej Federatívnej Republiky 10 Kčs za osobu a každý deň pobytu, a cudzích štátnych príslušníkov 15 Kčs za osobu a každý deň pobytu. Deň príchodu a deň odchodu sa do doby pobytu nezapočítavajú.

§ 4
(1) Poplatok v ustanovenej výške pre hlavné mesto vyberá a ručí zaň fyzická alebo právnická osoba, ktorá poskytla prechodné ubytovanie (ďalej len „ubytovateľ“).
(2) Ubytovateľ je povinný viesť knihu ubytovaných hostí, ktorá musí obsahovať najmenej tieto údaje:
a)	meno, priezvisko a dátum narodenia ubytovaného,
b)	číslo občianskeho preukazu alebo cestovného dokladu a adresu trvalého bydliska ubytovaného,
c)	deň príchodu a deň odchodu ubytovaného.
(3) O zaplatení poplatku vydá ubytovateľ ubytovanému potvrdenie. Vybraté poplatky poukazuje ubytovateľ na účet Magistrátu hlavného mesta SR Bratislavy (ďalej len „magistrát“) najneskôr do 10. dňa v mesiaci za uplynulý kalendárny mesiac.
§ 5
(1) Ak nebudú poplatky odvedené včas alebo v správnej výške, hlavné mesto ich vyrubí ubytovateľovi platobným výmerom a zvýši včas neodvedené poplatky o 50 %.
(2) Kontrolu dodržiavania podmienok rozhodných pre vyberanie poplatku, jeho správneho platenia a včasného poukazovania vykonáva magistrát.
(3) Poplatok nemožno vyrubiť ani vymáhať po uplynutí troch rokov od konca kalendárneho roka, v ktorom sa magistrát o skutočnosti, ktorá je predmetom poplatku, dozvedel.
(4) Poplatok nemožno vyrubiť ani vymáhať, ak uplynulo desať rokov od konca kalendárneho roka, v ktorom nastala skutočnosť, ktorá je predmetom poplatku.
(5) Na konanie vo veciach poplatku sa vzťahujú osobitné predpisy.1)

§ 6
Toto nariadenie nadobúda účinnosť 1. januára 1992.

Peter Kresánek v. r.
primátor

Príloha č. 1
všeobecne záväzného nariadenia hlavného mesta Slovenskej republiky Bratislavy č. 2/1991

Magistrát hlavného mesta SR Bratislavy - finančné oddelenie
Pokyny pre vykonávanie odvodu poplatku za rekreačný pobyt
V súlade so Všeobecne záväzným nariadením hlavného mesta SR Bratislavy č. 2 ubytovateľ vydá poplatníkovi potvrdenie o zaplatenom poplatku (bločky si ubytovateľ prevezme na finančnom oddelení magistrátu).
Vybraté poplatky poukazuje v stanovenej lehote na účet Magistrátu hlavného mesta Slovenskej republiky Bratislavy, vedeného vo Všeobecnej úverovej banke Bratislava - mesto,
číslo účtu ....-....
Ako symbol platby uvádza:
Variabilný symbol - VS ....
Smerovací kód banky (osobitná dispozícia) ....
Konštantný symbol - KS ....
O vykonaných platbách ubytovateľ písomne informuje finančné oddelenie Magistrátu hlavného mesta Slovenskej republiky Bratislavy.